ஒருசமயம் பள்ளிவாசலில் சமயம் சார்ந்த நிகழ்ச்சி. காயிதேமில்லத் கலந்துகொண்டு சிறப்புரை ஆற்றுகிறார். பெரிய தலைவர் வந்திருப்பதால் விருந்து அமர்க்களப்படுகிறது. பிரியாணி, நெய்ச்சோறு, இறைச்சி என்று தடபுடலாக தயார் செய்யப்பட்டிருக்கிறது. ஆனால் அந்த எல்லோரையும் நன்கு சாப்பிட பணித்த அவர் தனக்கு மட்டும் தனியாக தட்டில் உப்புமா வாங்கி ஒரு ஓரத்தில் அமர்ந்து சாப்பிட்டுக்கொண்டார். நிகழ்ச்சிக்காக வெளியே செல்லும்போது அந்த பகுதி கட்சி தோழர்களின் வீட்டில் தங்குவது அவர் பழக்கம். அப்படி ஒருநாள் ஒருவர் வீட்டில் தங்கும்போது காலை உணவிற்காக அந்த பகுதியின் சிறப்பான உணவு வகைகளை எல்லாம் ஏற்பாடு செய்திருந்தார்கள். சாப்பிட வந்த காயிதே மில்லத் எனக்கு எதற்கு எவையெல்லாம், எனது தேவை இவ்வளவே போதும் என்று இரண்டு இடியாப்பத்தை மட்டும் எடுத்துக்கொண்டார். தனக்காக மற்றவர்கள் சிரமப்படுவதை விரும்பாதவர் அவர். உணவு விஷயத்திலும் தனக்காக யாரும் மெனக்கெட கூடாது என்பதில் தெளிவாக இருந்தார். காயிதே மில்லத்தை 'அன்பின் உறைவிடம்' என்று ஒருமுறை அறிஞர் அண்ணா சொன்னார். அவர் அன்பின் உறைவிடம் மட்டுமல்ல எளிமையின் உச்சமும்கூட.